C 421/38
HR
Službeni list Europske unije
4.11.2022.
Platforma misije posebno će pomoći gradovima koji se budu obvezali na klimatsku neutralnost do 2030., osiguravali opću koherentnost i koordinaciju tijekom cijelog postupka i redovito izvješćivali o napretku prema ispunjenju gradskog ugovora o klimi.
Potpisivanjem gradskog ugovora o klimi gradovi dobivaju „oznaku misije”, kojom se potvrđuju strog postupak evaluacije te kvaliteta i izvedivost njihovih obveza.
Time će se otvoriti mogućnosti za ciljano financiranje u okviru programa EU-a za financiranje te će regije, države članice i drugi javni akteri imati mogućnost poduprijeti vrlo vidljive aktivnosti za postizanje klimatske neutralnosti u pionirskim gradovima, čime će se pomoći u postizanju ciljeva europskog zelenog plana.
Budući da će već biti potvrđeno da su aktivnosti u okviru gradskog ugovora o klimi okolišno održive u skladu s okvirom EU-a za olakšavanje održivog ulaganja, ta će oznaka potaknuti širenje svijesti i povjerenje ulagatelja.
Time će se gradovima olakšati privlačenje financijskih sredstava za njihove aktivnosti povezane s klimom od dodatnih javnih i privatnih ulagatelja.
Misija EU-a „Plan za tlo za Europu” Ta će misija biti pionirska i demonstracijska te će se njome ubrzati prelazak na zdrava tla provedbom ambicioznih aktivnosti u 100 živih laboratorija i oglednih centara na određenim područjima.
Provodit će se u kombinaciji s ambicioznim transdisciplinarnim programom za istraživanje i inovacije, pouzdanim, usklađenim okvirom za praćenje tla te pojačanim aktivnostima informiranja o tlu radi angažmana građana.
Ciljevi misije u potpunosti su u skladu s ciljevima politike EFRR-a da se postigne zelenija, otporna Europa s niskom razinom emisija ugljika koja prelazi na gospodarstvo s nultom neto stopom emisija ugljika promicanjem prijelaza na čistu i pravednu energiju, zelenih i plavih ulaganja, kružnoga gospodarstva, prilagodbe klimatskim promjenama i ublažavanja klimatskih promjena, upravljanja rizikom i njegova sprečavanja te održive gradske mobilnosti.
EFRR može imati važnu ulogu u vezi sa zdravljem tla.
Tri četvrtine regija razine NUTS 2 ima strategije pametne specijalizacije u području poljoprivredno-prehrambene industrije, što znači da postoji znatan potencijal za istraživačke i inovacijske projekte koji doprinose ciljevima misije.
U okviru misije upotrebljavat će se platforma za tematske pametne specijalizacije za poljoprivredno-prehrambenu proizvodnju kako bi se iskoristila međuregionalna suradnja i poticali zajednički projekti ulaganja u inovacije u područjima relevantnima za misiju.
Tematski prioritet „zelenija Europa bez ugljika” omogućit će postizanje boljih rezultata u okviru misije.
Regije koje su u strategijama pametne specijalizacije utvrdile prioritete povezane s održivim upravljanjem tlom i zemljištem mogu iskoristiti rješenja razvijena i ispitana u živim laboratorijima i oglednim centrima u okviru misije te ih u velikim razmjerima provesti na nižim razinama.
Program Interreg ujedno može vrlo učinkovito pridonijeti provedbi misije uspostavom prekogranične suradnje radi postizanja ciljeva misije (prekogranična, transnacionalna i međuregionalna suradnja).
Primjeri uključuju: pilot-projekti ili demonstracije obnove močvarnih područja u prekograničnim ili sjevernoeuropskim transnacionalnim područjima ili suradnja na vodenoj eroziji u južnoeuropskim transnacionalnim područjima i prekograničnim riječnim slivovima (npr. dunavski sliv) ili suradnja na pristupu prostornom planiranju u okviru kojeg se uzima u obzir upravljanje zemljištem/tlom.